A sa poesia

Comente filu ’e fenu a sa frumiga
li servit pro giumpare unu rizolu,
o filu de poesia, tue solu
mi sullevas a pustis sa fatiga.

Ses tue sa gentile e bon’amiga
ch’a su meu sentire pones bolu
e paret pius pagu s’oriolu
pro su cale sa vida pass’in briga.

Beni ch’apelzo giannas e fentanas
pro ti rezzire cun tantos onores
comente tue meritas de veras.

Cun tue torran sas dies luntanas,
si rinnovan in sinu sos amores
e amabiles pàren sas aèras.